Népszavazás szénerőműről Mátraterenyén
Népszavazást tartanak ma Mátraterenyén a faluba tervezett szénerőműről. A Nógrád megyei falu lakói arra a kérdésre válaszolhatnak: egyetértenek-e azzal, hogy Mátraterenye külterületén szén és biomassza tüzelésére alkalmas erőmű létesüljön.
Négy szavazókörben zajlik a voksolás reggel 6 és este 7 óra között – közölte Balogh Maya jegyző. Hozzátette: érvényes lesz a népszavazás, ha az 1588 választásra jogosult lakos több, mint 50 százaléka részt vesz a szavazáson, és érvényes, ha a szavazók több, mint fele azonos választ ad a feltett kérdésre.

Ha érvényes és eredményes lesz a népszavazás, akkor annak eredménye kötelező lesz a képviselő-testületre. Az önkormányzat ennek függvényében módosíthatja majd a rendezési tervet, hogy adott esetben ipari területté nyilvánítsa a beruházás tervezett helyszínét.

Mátraterenye külterületén az Első Nógrádi Erőmű (ENE) Zrt. akar 49,9 megawattos kiserőművet építeni 2013-ra. Az erőművet 20 százalékban biomasszával, nagyobbrészt szénnel fűtenék, és ehhez megnyitnák a közeli székvölgyi külszíni fejtést. A létesítmény mintegy 120 ezer magyar háztartás éves villamosenergia-igényét biztosítaná.
Mátraterenye szénerőmű népszavazás